പ്രധാനമന്ത്രിയെ കാണാന് 750 കിലോമീറ്റര് നടന്നെത്തി 68 കാരന് ആലിംഗനം ചെയ്ത് സ്വീകരിച്ച് നരേന്ദ്ര മോദി ആരാധകന്റെ ആവശ്യം നിറവേറ്റിക്കൊടുക്കുമെന്ന് ഉറപ്പ് നല്കി ന്യൂഡല്ഹി : 750 കിലോമീറ്റര് നടന്ന് പ്രധാനമന്ത്രി നരേന്ദ്ര മോദിയെ കാണാനെത്തി മദ്ധ്യപ്രദേശ് സ്വദേശിയായ 68 കാരന്. സാഗര് ജില്ലയിലെ പിപാരിയ സ്വദേശിയായ ചോട്ടേലാല് അഹിര്വാറാണ് 22 ദിവസം നടന്ന് പ്രധാനമന്ത്രിയെ കാണാനെത്തിയത്. ബിജെപി പ്രവര്ത്തകന് കൂടിയായ അദ്ദേഹം തന്റെ നാട്ടിലെ പ്രശ്നങ്ങള് പ്രധാനമന്ത്രിയോട് നേരിട്ട് ബോധിപ്പിക്കാന് വന്നതായിരുന്നു. എന്തിനാണ് ഡല്ഹിയിലേക്ക് നടന്ന് വന്നത് എന്ന് പ്രധാനമന്ത്രി ചോദിച്ചപ്പോള് ഇല്ലെങ്കില് മോദിജിയെ കാണാന് സാധിക്കില്ലായിരുന്നു എന്നാണ് അഹിര്വാര് പറഞ്ഞത്. തുടര്ന്ന് നരേന്ദ്ര മോദി ചിരിച്ചുകൊണ്ട് അഹിര്വാറിനെ ആലിംഗനം ചെയ്തു. തന്റെ നാട്ടില് കൂടുതല് വികസനം കൊണ്ടുവരണമെന്ന ആവശ്യവുമായാണ് അഹിര്വാര് മോദിയെ കാണാനെത്തിയത്. തൊഴില് മേഖലയില് വലിയ പ്രതിസന്ധി നേരിടുന്നതിനാല് കൂടുതല് തൊഴിലവസരങ്ങള് കൊണ്ടുവരുന്ന വ്യാവസായിക സ്ഥാപനങ്ങള് ആരംഭിക്കണമെന്നും അഹിര്വാര് ആവശ്യപ്പെട്ടു. അഹിര്വാറിന്റെ ആവശ്യങ്ങള് പരിഹരിക്കുമെന്ന് ഉറപ്പുനല്കിയ മോദി, കേന്ദ്ര സര്ക്കാരിന്റെ പാവപ്പെട്ടവര്ക്കുള്ള വിവിധ വികസന പദ്ധതികളെപ്പറ്റി പറഞ്ഞുകൊടുത്തു. എന്നാല് ഡല്ഹിയിലെത്തിയ അഹിര്വാറിന് ആദ്യഘട്ടത്തില് നരേന്ദ്ര മോദിയെ നേരിട്ട് കാണാന് സാധിച്ചിരുന്നില്ല. കേന്ദ്ര മന്ത്രി പ്രഹ്ലാദ് സിംഗ് പട്ടേലിനാണ് ഇത് സംബന്ധിച്ച് വിവരം ലഭിച്ചത്. അദ്ദേഹം അഹിര്വാറിന് താമസിക്കാനുള്ള സൗകര്യങ്ങള് ഒരുക്കിക്കൊടുക്കുകയായിരുന്നു. തുടര്ന്നാണ് അദ്ദേഹം ഈ വിവരം നരേന്ദ്ര മോദിയെ അറിയിച്ചത്. മദ്ധ്യപ്രദേശില് നിന്നും തന്നെ കാണാന് ഒരാള് വന്നിട്ടുണ്ടെന്ന് കേട്ടതോടെ മോദി വളരെയധികം സന്തോഷത്തോടെ അനുമതി നല്കുകയായിരുന്നു.